Kuldīgas Tehnoloģiju un tūrisma tehnikuma latviešu valodas skolotājas Zandas Šlegelmilhas sagatavotais mācību materiāls par valodas funkcionālajiem stiliem.

**Darba lapa**

1. ***Izlasi tekstu! Nosaki tekstam atbilstošo valodas funkcionālo stilu!***

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Motora uzbūve**

Iekšdedzes virzuļmotorā siltumenerģijas pārvēršanai mehāniskajā enerģijā izmanto kloķa-klaņa mehānismu, kurš sastāv no cilindra 2, cilindra galvas 3, kartera vāceles 1, virzuļa 6, virzuļa pirksta 9, virzuļa gredzeniem 10, klaņa 7, kloķvārpstas 8 un spararata 11.



**1. att. Kloķa-klaņa mehānisms:** 1 – cilindru blokkarteris; 2 – cilindrs; 3 – cilindru galva; 4 – ieplūdes vārsts; 5 – izplūdes vārsts; 6 – virzulis; 7 – klanis; 8 – kloķis; 9 – virzuļa pirksts; 10 – virzuļa gredzeni; 11 – kloķvārpsta.

Kloķa klaņa mehānisms uzņem gāzu spiedienu, kas rodas cilindrā, sadegot darbmaisījumam, pārveido virzuļa taisnvirziena kustību kloķvārpstas griezes kustībā.

Degmaisījuma vai gaisa ieplūdi cilindrā un atgāzu izplūdi no cilindra veic sadales mehānisms ar ieplūdes 4 un izplūdes 5 vārstiem.

Degmaisījumu sagatavo motora barošanas sistēma. Otto motoros darbmaisījumu aizdedzina ar aizdedzes sveci no aizdedzes sistēmas.

Dīzeļmotorā degviela uzliesmo, saskaroties ar karsto gaisu. Ikvienam iekšdedzes motoram ir dzesēs, eļļošanas un iedarbināšanas sistēmas.

(Z. Miķelsons, V. Pīrs. Spēkratu konstrukcijas. // Mācību līdzeklis. – Jelgava, 2008. – 199 lpp.)

***2. Nosaki teksta valodu raksturojošās pazīmes, izrakstot katram valodas līdzeklim vienu piemēru!***

|  |  |  |
| --- | --- | --- |
| Valodas līdzekļi |  | Piemērs |
| Leksiskie | automehānikas termini |  |
|  | svešvārdi |  |
| Morfoloģiskie | daudz lietvārdu |  |
|  | daudz skaitļu |  |
|  | maz darbības vārdu |  |
|  | daudz salikteņu |  |
| Sintaktiskie | tikai stāstījuma teikumi |  |
|  | definīcijas |  |
|  | fakti |  |
|  | tekstu papildina attēls |  |

***3.Izlasi tekstu! Nosaki tekstam atbilstošo valodas funkcionālo stilu!***

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Guntis Keisels: valstsvienība 'EuroBasket 2013': kas bija un kā nebija?**

Valstsvienības pašrocīgi sagādātā un tomēr izšķirošajā brīdī no rokām izlaistā iespēja spēlēt Eiropas čempionāta ceturtdaļfinālā likumsakarīgi izraisījusi pamatīgu emociju vētru, kuru nudien ir vērts pārlaist, ieklausoties galvenā trenera Ainara Bagatska ieteikumā nesteigties – pat ar komentāriem, kur nu vēl ar secinājumiem vai, pasarg Dievs, rīcību.

Tomēr dažkārt ir veselīgi novērtēt tikko noieto ceļu, atskatoties uz tā sākumpunktu. Proti, atsaucot atmiņā izjūtas un priekšnojautas,[kādas bija pirms *EuroBasket'2013* starta](http://www.delfi.lv/sports/news/eurobasket/zinas/guntis-keisels-valstsvieniba-pirms-eurobasket-2013-starta-kas-ir-un-ka-nav.d?id=43614263) un palūkojot, kas tad no tā visa iznācis.

**3.septembris**: Latvijai ir teju ideāls pieredzes un jaunības apvienojums.

**15.septembris:**Aritmētisko patiesību laukumā apstiprināja komandas kolektīvā enerģija, bet ārpus laukuma - oficiālie un neoficiālie signāli par labo mikroklimatu. Protams, žēl, ka pašā svarīgākajā brīdī komandas ķīmiskās reakcijas tomēr nespēja neitralizēt milzīgās spriedzes kaitīgo ietekmi. Taču šīs latviešu tradicionālās kaites ārstēšanai recepte ir skaidra: jo vairāk spēlētāju ikdienā rūdīsies augstākā līmeņa klubos, jo lielākas būs izredzes reiz tomēr valstsvienību cīņās "lielo zivi" dabūt krastā.

**15.septembris:** Spēlētāju sniegums visos mačos nebūt nebija vienmērīgs, tomēr treneru kolektīvs ik spēlē konsekventi izmantoja 10 vai pat 11 basketbolistus. Tas palīdzēja racionāli izmantot spēkus, jauca pretiniekiem prātus ar spēles stila niansēm un uzturēja komandā produktīvu noskaņojumu, jo ikviens jutās iesaistīts. Turklāt tas viss notika, nesaraustot spēlētājus ar biežām maiņām. Šāda prakse gandrīz visos mačos palīdzēja agrāk vai vēlāk atrast todien optimālo virknējumu. Gandrīz visos - izņemot pašu pēdējo...

**3.septembris:**Latvijai ir motivācija un ambīcijas.

**15.septembris:** Bija - un kā vēl! No pirmās dienas piekoptā "soli pa solim" taktika, akcentējot katras nākamās spēles nozīmi, Latvijas gadījumā bija pilnīgi pareiza. Tomēr lielais mērķis - ceturtdaļfināls - no acīm netika izlaists un pēc izkļūšanas no grupas nekāds atslābums neiestājās (sveiciens ukraiņiem!). Arī abās pēdējās spēlēs nebija runa par pretinieku nenovērtēšanu  vai samierināšanos ar paveikto. Taču izšķirošajā cīņā ar Beļģiju ambīciju uguns izrādījās pārāk karsta un to apdzēst neizdevās - kaut psiholoģisko nianšu virzienā šogad tika strādāts mērķtiecīgāk, nekā iepriekš.

Guntis Keisels, basket.lv

***4.Nosaki teksta valodu raksturojošās pazīmes, izrakstot katram valodas līdzeklim piemērus!***

|  |  |  |
| --- | --- | --- |
| Valodas līdzekļi |  | Piemērs |
| Leksiskie | frazeoloģismi |  |
|  | 5 sporta termini |  |
|  | 5 īpašvārdi |  |
|  | 3 svešvārdi |  |
|  | mākslinieciskās izteiksmes līdzekļi |  |
| Morfoloģiskie | darbības vārdi personu formās |  |
|  | skaitļi |  |
| Sintaktiskie | fakti |  |
|  | iespraudumi |  |